‘ए’ डिभिजन लिग : मनाङ-आर्मीको दूरी १ अंक
डिफेन्डिङ च्याम्पियन मनाङ मर्स्याङदी क्लबले गत वर्षको उपविजेता संकटालाई कतार एयरवेज सहिद स्मारक ‘ए’ डिभिजन लिगमा बुधबार ३–० ले पराजित गरेको छ । यससँगै यो लिगमा अपराजित एक्लो टिम मनाङले शीर्षस्थानमा आर्मीसँगको दूरी १ अंकमा छोट्यायो ।
काठमाडौँ — डिफेन्डिङ च्याम्पियन मनाङ मर्स्याङदी क्लबले गत वर्षको उपविजेता संकटालाई कतार एयरवेज सहिद स्मारक ‘ए’ डिभिजन लिगमा बुधबार ३–० ले पराजित गरेको छ । यससँगै यो लिगमा अपराजित एक्लो टिम मनाङले शीर्षस्थानमा आर्मीसँगको दूरी १ अंकमा छोट्यायो ।मनाङले संकटाका डिफेन्डर अमित तामाङको आत्मघाती गोलमा ४२ औं मिनेटमा अग्रता लियो । उनले हेडमार्फत् अन्जन विष्टको प्रहार क्लियर गर्ने प्रयासमा आफ्नै पोस्टमा गोल गरेका थिए । अर्को मिनेटमै अन्जनले मनाङको अग्रता दोब्बर बनाए । उनले संकटाका गोलकिपर विनय श्रेष्ठलाई छक्याउँदै बललाई पोस्टको दिशा दिएका थिए ।संकटाले खेलमा फर्किने प्रयास गरे पनि उसले पाएका अवसरलाई उपयोग गर्न सकेन । मनाङले काउन्टर अट्याकमा ७१ औं मिनेटमा गोल गर्दै जित निश्चित गर्‍यो । कठिन कोणबाट निशान लिम्बुले प्रहार गरेको बल जालीको सम्पर्कमा पुगेपछि मनाङ ३–० ले अघि बढेको थियो ।पाँच जित र चार बराबरीसँगै मनाङले मछिन्द्रसँग समान १९ अंक बनायो । शीर्षस्थानको आर्मीको २० अंक छ । थ्रीस्टार र पुलिसले १४–१४ अंक जोडेका छन् । एनआरटी, जावलाखेल र संकटाको समान १२ अंक छ ।मनाङका प्रशिक्षक धनेश्वर प्रजापतिले संकटाविरुद्धको प्रदर्शनलाई यो सिजनकै आफ्नो टिमको उत्कृष्ट खेल भएको बताए । ‘आठ खेलपछि हामीले अन्ततः उत्कृष्ट खेलेका छौं । यस्तै किसिमको प्रदर्शन अपेक्षा गरिएको हो । यो ऊर्जा र लय निरन्तर रहने आशा गरेको छु,’ उनले भने, ‘यो सिजन धेरै कठिन छ । सबै टिमले राम्रो गरिरहेका छन् । हाम्रो आउने खेल पनि कठिन हुनेछ । कुनै पनि टिमलाई हामी कमजोर मान्दैनौं ।’संकटाका प्रशिक्षक विजय महर्जनले एउटै मिनेटमा दुई गोल बेहोर्नु नै खेलको ‘टर्निङ प्वाइन्ट’ भएको बताए । उनले भने, ‘हामीले ४० मिनेटसम्म राम्रो खेल्यौं । तुरुन्तै दुई गोल भएपनि भाग्यले साथ नदिँदा खेलमा पुनरागमन गर्न सकेनौं । लिगमा अब चार खेल बाँकी छ र यसमा हामी शीर्ष ६ मा रहने प्रयास गर्नेछौं ।’